## Prof. PhDr. Erich Petlák, CSc., Katedra pedagogiky a psychológie, Pedagogická fakulta,

## Katolícka univerzita, Ružomberok

## P o s u d o k

**na publikačnú činnosť a celkové zhodnotenie**

**pedagogickej a vedecko-výskumnej činnosti pre vymenúvacie konanie za profesora**

**doc. PaedDr. Štefana Porubského, PhD.**

**---------------------------------------------------------------------------------------------------------------**

V úvode môjho posudku sa mi žiada uviesť, že stojím pred úlohou napísať posudok – hodnotenie na inauguranta **doc. PaedDr. Štefana PORUBSKÉHO, PhD.,** ktorý je známou a uznávanou osobnosťou nielen v pedagogickej komunite na Slovensku, ale aj v zahraničí. Svedčia o tom jeho viaceré zahraničné pobyty, ale aj publikačná činnosť. Bohatá činnosť inauguranta na jednej strane uľahčuje hodnotenie, na druhej strane sa hodnotiteľ zamýšľa či sa mu na niekoľkých riadkoch podarí vyjadriť výstižné, no pritom komplexné hodnotenie.

Moje konštatovanie vychádza nielen z výpočtu scientometrických ukazovateľov, ale beriem pritom do úvahy všetky oblasti a aspekty jeho pedagogicko-didaktickej, výskumnej, konferenčnej, a samozrejme aj edukačnej činnosti. V neposlednom rade sa nezdráham vyjadriť, že meno doc. Porubského v pedagogických kruhoch rezonuje ako meno uznávaného odborníka zameriavajúceho sa na viaceré aspekty edukácie, pričom v ostatných rokoch mimoriadnu pozornosť venuje reformným procesom nášho školstva. Už na tomto mieste sa nezdráham vyjadriť, že v danej oblasti sa prejavil ako odborník, pohľady na reformné procesy nie sú písané, vyjadrím to „ad hoc“, ale vychádzajú z dôsledného historického poznania inštitucionálnej edukácie.

Nedá mi, aby som v mojom posudku neuviedol aspoň krátky pohľad na kurikulum doc. PaedDr. Štefana Porubského, PhD. Pohľad do jeho kurikula nám jednoznačne hovorí o tom, že doc. Porubský sa vo svojom odbore profiloval postupne viac rokov. Po skončení štúdia učiteľstva pre 1. stupeň základnej školy si ďalej rozšíril vzdelanie v odbore všeobecnovzdelávacích predmetov, neskôr získal PaedDr., následne PhD. – teória vyučovania predmetov na 1. st. ZŠ, v roku 2012 sa habilitoval za docenta v odbore Pedagogika. Od roku 2000 pracuje na Pedagogickej fakulte v Banskej Bystrici. Pohľad do jeho kurikula som nezvolil náhodne, ale predovšetkým preto, aby som uviedol, v neposlednom rade aj zdôraznil, že doc. Porubský po štúdiách pracoval 15 rokov ako učiteľ, neskôr zástupca a napokon, ako riaditeľ základnej školy. To sú roky spojenia teórie s praxou čo je mimoriadne významné a pravdaže mimoriadne kladne ovplyvnilo habilitanta v jeho nasledujúcej profesijnej dráhe na vysokej škole. Svoje skúsenosti využil nielen priamo v edukačnom procese pri príprave budúcich učiteľov, ale aj v riadiacej činnosti na Pedagogickej Fakulte UMB kde pôsobil ako prodekan, neskôr ako prorektor UMB, vedúci Centra edukačného výskumu. Pre úplnosť dodávam, že v decembri 2016 bol doc. Porubský zvolený za dekana Pedagogickej fakulty UMB v Banskej Bystrici.

Pohľad na pedagogickú činnosť: doc. Porubský vyučuje a zameriava sa predovšetkým na všeobecnú didaktiku, teóriu rozvoja osobnosti žiaka, dejiny pedagogiky, vzdelávaciu politiku a alternatívne pedagogické koncepcie. Na uvedené oblasti sú orientované aj bakalárske, magisterské, ale aj dizertačné práce. V tejto súvislosti za pripomenutie stojí jeho vyššie opísaná pedagogická, ale aj riadiaca činnosť. Pohľad do publikačnej činnosti jednoznačne dokazuje a potvrdzuje vyhranenosť jeho pedagogického zamerania. V prehľade publikačnej činnosti habilitant vykazuje 80 zápisov – monografie, kapitoly v monografiách doma a v zahraničí, vysokoškolské učebnice, v karentovaných časopisoch a v databáze Scopus atď., uvádza viac ako 220 zaznamenaných citácií. Požadované kritéria na habilitačné konanie UMB sú vo viacerých ukazovateľoch viacnásobne prekročené.

Aj napriek tomu, že som sa už zmienil o publikačnej činnosti považujem za potrebné uviesť, že doc. Porubský sa popri didaktických aspektoch /napr. *Učiteľ - diskurz –žiak. Osobnostno-sociálny model primárnej edukácie. UMB : Banská Bystrica, 2007*/ v ostatných rokoch výrazne zameral na aktuálne otázky nášho školstva, osobitne na reformné procesy v ňom. V tejto súvislosti spomeniem najmä publikácie: *Školské reformy na Slovensku v medzinárodnom historickom kontexte. 2012, Škola v súčasnom svete, skrytý obraz budúcnosti. 2012.* Okrem uvedeného publikoval k danej problematike viacero štúdií v časopiseckej literatúre alebo v zborníkoch, napr. *Nesplnené očakávania, alebo kam sa podela kurikulárna reforma?**2017. PF KU, ružomberok.* Čo je príznačné pre tieto, samozrejme, aj ďalšie práce? Na prvom mieste treba uviesť, že autor svoje monografie spracúva s mimoriadnou dôslednosťou, pričom prakticky vo všetkých vychádza /aj keď to miestami explicitne neuvádza/ z filozofických a historických aspektov. Práve tento prístup dáva jeho publikáciám taký hodnotový aspekt, ktorým čitateľa vovádza do problematiky nenásilne, neformálne, ba aj bez úvodných kritických pohľadov na školstvo /ktoré sú dnes hojné/. Na filozofickom a historickom pozadí autor vysvetľuje a čitateľ si postupne uvedomuje podstatu, zmysel a význam reforiem školstva, ale predovšetkým aj ich dopad na školstvo a spoločnosť. Uvedené publikácie sú svojim zameraním, hĺbkou spracovania, najmä však realistickým pohľadom na dianie v školstve, a to nielen u nás, ale aj vo svete, vynikajúcou reflexiou, na základe ktorej je možné projektovanie a kreovanie zmien v školstve, ktoré sú v súčasnosti viac ako prepotrebné. Autor pri svojich úvahách a rozpracovaní uvedených oblastí sa neorientuje len na naše pomery, ale vníma ich v mnohých súvislostiach – globalizácia, ekonomika, spoločensko-politické zmeny a pod. Pravda, bolo by nedostačujúce ak by odborník – vedec ostal len pri vymenovaní problémov, pri kritike jestvujúceho. To však neplatí pre práce doc. Porubského. Popri už spomenutej analýze sú v jeho monografiách a štúdiách reálne námety na kreovanie opisovaných oblastí. Nedá mi, aby som v tejto súvislosti nepoznamenal, že práve Katedra elementárnej pedagogiky PF UMB v Banskej Bystrici mimoriadne významne nielen reflektovala reformné procesy v školstve u nás, ale súčasne s tým aj ponúka námety na reformné procesy do budúcnosti. Protagonistami v tomto dianí boli a ostávajú prof. Kosová a habilitant doc. Porubský.

Do štúdia problematiky obsahových a aj procesuálnych stránok edukácie boli doc. Porubským motivovaní aj jeho doktorandi. Práce, ktoré viedol boli zamerané na kurikulum primárneho vzdelávania a jeho kvality v medzinárodnom porovnaní a na učiteľa ako tvorcu kurikulárnej reformy. Už zo zamerania týchto prác je zrejmé, že vyššie opisovaná aktivita a činnosť habilitanta zameraná na reformné procesy v školstve nie je iba predmetom jeho záujmu, ale vytvoril školu, a to nielen spomenutými doktorandmi, ale aj svojimi ostatnými činnosťami, zameranú na školskú politiku a v oblasti obsahu vzdelávania a v porovnávacej pedagogike.

Osobitné hodnotenie si zasluhuje vedecko-výskumná činnosť habilitanta. Počas svojej činnosti na vysokej škole sa podieľal na viacerých projektoch ako riešiteľ a aj ako zodpovedný riešiteľ – KEGA, VEGA, APVV, na projektoch MŠVVaŠ a na medzinárodných projektoch. Sumár všetkých riešených úloh je 17 úloh, resp. spoluriešení. Ak má mať môj posudok hodnotiace stanovisko, potom nejde o počet, ale o kvalitu a prínos pre prax. Jednoznačne konštatujem, že všetky riešené úlohy boli úspešne obhájené, výsledky boli publikované a uvedené alebo sú postupne uvádzané do edukačnej reality. Zrejme nie je cieľom môjho hodnotenia opisovať všetky vyššie uvedené úlohy, a preto ich opíšem nasledovne:

- tretinu riešených úloh zaraďujem do pedagogicko-didaktickej oblasti,

- tretinu riešených úloh zaraďujem do reformných snáh školstva,

- tretinu riešených úloh zaraďujem do skvalitnenia prípravy budúcich učiteľov.

V tejto súvislosti si pozornosť zasluhuje skutočnosť, že doc. Porubský bol MŠVVaŠ spolupoverený riešením úloh zameraných na *Transformácia vysokoškolského vzdelávania učiteľov v kontexte reformy regionálneho školstva, 2011* a *Moderné vzdelávanie pre vedomostnú spoločnosť, 2016.*

Z uvedeného „rozdelenia“ zamerania výskumných úloh je zrejmá vyhranenosť riešiteľa na tie témy, ktoré sú predmetom jeho dlhodobého odborného zámeru. Ako už vyplýva z vyššie uvedeného, vedecko-výskumná činnosť bola nielenže zameraná na aktuálne a potrebné oblasti, ale mala a má priamy dopad na edukačnú činnosť – výučba porovnávacej pedagogiky, výučba všeobecnej didaktiky, napr. v oblasti tvorby obsahu vzdelávania, významné prínosy pre pedagogickú prax študentov – inovácia jej zamerania a pod. Tieto a ďalšie aspekty sú na PF UMB priamo výsledkami vedecko-výskumnej činnosti. Výsledky výskumnej činnosti majú dopad aj na doktorandské štúdium, doktorandi nielen akcentujú výsledky riešení, ale sú zapájaní aj do riešenia súčasných aktuálnych úloh školstva. Namiesto vysvetľujúceho a azda aj zdĺhavého opisu vyjadrím, že vedecko-výskumnú činnosť doc. Porubského považujem za koncepčnú, s výrazným dopadom na edukáciu a na reformné procesy v školstve – rad vydaných publikácií, v neposlednom rade prínos spočíva aj prednášateľskej činnosti, napr. prezentovanie výsledkov výskumu na konferenciách a v metodických centrách pre učiteľov.

Na vedecko-výskumnú činnosť a vôbec na odborný rast habilitanta mali a majú vplyv aj jeho zahraničné študijné a konferenčné pobyty – Washington a New York /1996/, Tirana /1997/, Ruse a Pleven /1998/, Crkvenica /1998/, Bukurešť /2002/ a rad vystúpení na domácich konferenciách.

Sumarizáciou pohľadov na výskumnú a publikačnú činnosť, odborné vedenie doktorandov, podiel na koncipovaní. resp. inovovaní prípravy budúcich učiteľov, ale aj riadiacu činnosť, dokazuje, že doc. Porubský je osobnosťou katedry a fakulty, ktorá výrazne pozitívne ovplyvňuje jej činnosť.

Doc. PaedDr. Štefan Porubský počas pôsobenia na vysokej škole jednoznačne preukázal:

- v pedagogickej činnosti vysokoškolského učiteľa významne prepojiť svoju predchádzajúcu prax na základnej škole s edukačnou, ale aj vedecko-výskumnou činnosťou učiteľa vysokej školy, dôkazom uvedeného sú publikované monografie a štúdie, ale aj orientovanie doktorandov na aktuálne otázky školstva,

- svojou publikačnou a vedecko-výskumnou činnosťou sa významne zapísal a zapisuje do

reformných procesov v našom školstve */pozri vyššie uvedené výskumné úlohy MVVaŠ/*,

- schopnosť orientovať sa a najmä rozvíjať viaceré aktuálne otázky pedagogiky so zameraním na primárnu školu v oblasti kurikulárnej reformy *(ich opis viď vyššie),* ale aj na problematiku koncepčných zmien v školstve a v príprave budúcich učiteľov,

- tvorivosť v bohatej a aktuálne orientovanej publikačnej činnosti, ale aj v tvorbe viacerých koncepčných a študijných materiálov, ktoré sa realizovali v edukačnom procese budúcich učiteľov na UMB v Banskej Bystrici,

- schopnosť veľmi zodpovedne a tvorivo pracovať výskumne a zapojiť do výskumu pracovníkov, výskum doviesť do reálnych výstupov – publikácie a viaceré koncepčné materiály,

- vytvoriť vlastnú vedeckú školu, ktorej výsledkom sú absolventi PhD., orientujúci sa na zvyšovanie efektívnosti edukačných procesov školy prostredníctvom tvorivých kurikulárnych prístupov, a to aj v medzinárodnom porovnávaní,

- v neposlednom rade uznanie si zasluhuje, že popri vyššie opísanej tvorivej činnosti sa významne zhostil aj riadiacich funkcií /prodekan, prorektor/, ako som už uviedol, pre jeho systematickosť, zodpovednosť a koncepčnosť bol zvolený za dekana fakulty.

**Otázky k rozprave:**

Ako charakterizuje inaugurant súčasné snahy o reformu školstva zo strany štátu?

Akú by navrhoval postupnosť krokov, aby sa naše školstvo skutočne dostalo na žiaducu úroveň vo vzdelávacej, ale aj výchovnej oblasti?

**Celkový záver:** Z toho čo som uviedol v mojom pohľade, resp. hodnotiacom stanovisku k inauguračnému konaniu doc. PaedDr. Štefana Porubského, PhD., jednoznačne vyplýva, že menovaný je odborne vyhraneným a uznávaným odborníkom v pedagogike. Osobne oceňujem, že jeho odborná dráha sa začala v praxi na základnej škole, ktorej ostal verný a systematicky ju odborne rozvíja aj ako vysokoškolský učiteľ. Okrem toho čo som uviedol a čo je požadované v súvislosti s hodnotením – teda odborná pedagogická, publikačná a výskumná činnosť, žiada sa mi uviesť aj osobný pohľad na inauguranta. V podstate som bol viac rokov spojený s činnosťou katedier pedagogiky na PF UMB /člen Vedeckej rady, oponovanie a posudzovanie rôznych prác/, a tak som mal možnosť poznávať systematicky prácu katedier, ale aj doc. Porubského. Vnímam ho ako zanieteného pedagóga s nefalšovaným záujmom o kvalitu vzdelávania, a to nielen vo vzťahu k základnému školstvu, ale aj k príprave budúcich učiteľov, čo je v súčasnosti mimoriadne aktuálne.

Vzhľadom na uvedené v tomto mojom hodnotení jednoznačne **o d p o r ú č a m**, aby bol

**doc. PaedDr. Štefanovi Porubskému, PhD.**

**po úspešnom inauguračnom konaní udelený vedecko-pedagogický titul**

**profesor v odbore 1. 1. 4. Pedagogika.**

V Ružomberku 24. februára 2017

**prof. PhDr. Erich Petlák, CSc.**